यूनिवर्सिटी में विधि की परीक्षाएं शुरू गेट पर जूते-मोजे उतरवाकर चेकिंग
सुमन मानविकी भवन केंद्र पर विधि पाठ्यक्रम के प्रथम सेमेस्टर की परीक्षाएं शुक्रवार से शुरू हो गई। केंद्र के गेट के बाहर ही विद्यार्थियों के जूते-मोजे तक निकलवा कर चेकिंग की गई। बीएएलएलबी आैर एलएलएम प्रथम सेमेस्टर के 150 विद्यार्थी परीक्षा में शामिल हुए।
नकल पर अंकुश लगाने के लिए यूनिवर्सिटी में ही विधि परीक्षाओं का केंद्र बनाया गया है। शुक्रवार दोपहर तीन बजे से बीएएलएलबी आैर एलएलएम प्रथम सेमेस्टर के अलग-अलग विषयों की परीक्षा शुरू हुई। परीक्षा से पहले विद्यार्थियों को सख्त चेकिंग से गुजरना पड़ा। यूनिवर्सिटी के प्रोफेसरों के अलावा कर्मचारियों ने गेट पर ही विद्यार्थियों की चेकिंग की। छात्रों के जूते-मोजे आैर शर्ट की आस्तीन के बटन खुलवा कर चेक किया गया। कुछ छात्रों के पास से मिली नकलपर्चियों को बाहर ही फिंकवा दिया गया। चेकिंग के दौरान गेट के बाहर ही पीसीआर वैन के पुलिसकर्मी भी उपस्थित रहे। चीफ कोर्डिनेटर प्रो. शैलेंद्र शर्मा ने बताया शुक्रवार को कोई नकल प्रकरण नहीं बना।
अंग्रेजी के पेपर में शामिल तीन हजार से अधिक विद्यार्थी
इधर शुक्रवार सुबह कक्षा 12वीं में विशिष्ट भाषा अंग्रेजी विषय का पेपर हुआ। जिले में इस परीक्षा में 3488 विद्यार्थी शामिल होना थे लेकिन इनमें से 71 विद्यार्थी अनुपस्थित रहे। अलग-अलग केंद्रों पर कुल 3417 विद्यार्थियों ने परीक्षा दी। अधिकारियों के दलों ने भी आकस्मिक निरीक्षण किया लेकिन शुक्रवार को कोई नकल प्रकरण नहीं बना।
आज से एमबीबीएस की परीक्षा
शनिवार से एमबीबीएस की परीक्षा भी शुरू होगी। पहली बार एमबीबीएस की परीक्षा के लिए यूनिवर्सिटी कैंपस स्थित फिजिक्स अध्ययनशाला को केंद्र बनाया गया है। शनिवार को एमबीबीएस थर्ड प्रोफ. पार्ट-2 के 110 विद्यार्थी इस परीक्षा में शामिल होंगे।
hin_Deva hin_Deva hin_Deva hin_Deva hin_Deva hin_Deva hin_Deva